b"\n_START_ARTICLE_\nColom fot\xc3\xb2graf\n_START_PARAGRAPH_\nEl colom fot\xc3\xb2graf \xc3\xa9s un m\xc3\xa8tode de fotografia a\xc3\xa8ria inventat per l'apotecari alemany Julius Neubronner el 1907, que utilitzava coloms per entregar medicaments._NEWLINE_El m\xc3\xa8tode consisteix a equipar un colom missatger amb una c\xc3\xa0mera amb temporitzador agafada amb un arn\xc3\xa8s que transfereix el pes d'una petita c\xc3\xa0mera a la part posterior del pit. En deixar anar el colom, aquest torna al colomar per un cam\xc3\xad i una velocitat relativament predictibles. Aix\xc3\xb2 permet controlar els indrets on el disparador autom\xc3\xa0tic prendr\xc3\xa0 les fotografies a\xc3\xa8ries._NEWLINE_La sol\xc2\xb7licitud de patent alemanya de Neubronner va ser rebutjada inicialment, per\xc3\xb2 se li va concedir el desembre de 1908 quan va obtenir fotografies aut\xc3\xa8ntiques preses pels seus coloms. Va publicar el m\xc3\xa8tode a l'Exposici\xc3\xb3 Fotogr\xc3\xa0fica Internacional de Dresden de 1909, i va vendre algunes imatges com a postals a l'Exposici\xc3\xb3 Internacional d'Aviaci\xc3\xb3 de Frankfurt i al Paris Air Show de 1910 i 1911. Al comen\xc3\xa7ament, el potencial militar del colom fot\xc3\xb2graf per al reconeixement aeri semblava atractiu. Proves de camp de batalla de la Primera Guerra Mundial van donar resultats encoratjadors, per\xc3\xb2 calia disposar de colomars m\xc3\xb2bils per a coloms missatgers. A causa del r\xc3\xa0pid perfeccionament de l'aviaci\xc3\xb3 durant la guerra, l'inter\xc3\xa8s militar pel colom fot\xc3\xb2graf es va reduir i Neubronner abandonar els seus experiments. Una segona prova realitzada el 1930 pel rellotger d'Arg\xc3\xb2via Adrian Michel no va tenir m\xc3\xa9s \xc3\xa8xit. No obstant aix\xc3\xb2, el m\xc3\xa8tode va ser aplicat a petita escala durant la Segona Guerra Mundial, tant pel costat alemany com pel franc\xc3\xa8s, i en la d\xc3\xa8cada de 1970 per la CIA."